Πανελλήνιο Άρμα Πολιτών

Το Πανελλήνιο Άρμα Πολιτών είναι ελληνικό πολιτικό κόμμα της κεντροαριστεράς, που ιδρύθηκε τον Απρίλιο του 2011. Ιδρυτής και πρόεδρος του κόμματος είναι ο Γιάννης Δημαράς.

Ιστορικό
Το Πανελλήνιο Άρμα Πολιτών ιδρύθηκε στις 14 Απριλίου 2011 και αποτελεί συνέχεια της περιφερειακής παράταξης «Άρμα Πολιτών», η οποία στις περιφερειακές εκλογές του 2010 στην Περιφέρεια Αττικής είχε έρθει τρίτη με ποσοστό 16%.

Μεταξύ των ιδρυτικών μελών ήταν οι βουλευτές Γιάννης Δημαράς και Βασίλης Οικονόμου, οι οποίοι είχαν ψηφίσει «παρών» στην ψηφοφορία για το πρώτο Μνημόνιο, και διαγράφηκαν από την κοινοβουλευτική ομάδα του ΠΑ.ΣΟ.Κ.. Στο νέο αυτό σχήμα συμμετέχουν εκτός των δύο εν ενεργεία βουλευτών, πρώην υπουργοί και βουλευτές, προσωπικότητες από το χώρο της τοπικής αυτοδιοίκησης αλλά και εκπρόσωποι της νεολαίας και των κοινωνικών κινημάτων.

Τον Νοέμβριο του ίδιου χρόνου, ο Βασίλης Οικονόμου αποχώρησε μαζί με άλλα 250 μέλη του κόμματος και ίδρυσε νέο πολιτικό κόμμα με την ονομασία Ελεύθεροι Πολίτες.

Τον Απρίλιο του 2012 ανακοινώθηκε η συνεργασία του Πανελλήνιου Άρματος Πολιτών με τους Ανεξάρτητους Έλληνες και η συμμετοχή στελεχών του Άρματος Πολιτών στους εκλογικούς συνδυασμούς των Ανεξαρτήτων Ελλήνων, εν όψει των εκλογές του 2012. Στις εκλογές του Μαΐου του 2012, εξελέγησαν δύο βουλευτές στην Β' Αθηνών (Γιάννης Δημαράς και Παύλος Κοντογιαννίδης) και ένας στην Α' Θεσσαλονίκης (Γαβριήλ Αβραμίδης), ενώ στις επαναληπτικές εκλογές του Ιουνίου, που έγιναν με λίστα, εξελέγησαν δύο βουλευτές σε Β' Αθηνών και Α' Θεσσαλονίκης (Γιάννης Δημαράς, Γαβριήλ Αβραμίδης).

Στις ευρωεκλογές του 2014 συμμετείχε και πάλι στα ψηφοδέλτια των Ανεξαρτήτων Ελλήνων, χωρίς να εκλέξει ευρωβουλευτή.

Τον Ιανουάριο του 2015 το Πανελλήνιο Άρμα Πολιτών διέκοψε τη συνεργασία του με τους Ανεξάρτητους Έλληνες και ανακοίνωσε ότι θα κατέλθει αυτόνομα στις βουλευτικές εκλογές του Ιανουαρίου του 2015, ωστόσο η πλειονότητα των πολιτευτών του κόμματος, μεταξύ αυτών και ο Γαβριήλ Αβραμίδης, αποχώρησαν και ήταν υποψήφιοι με τους ΑΝ.ΕΛ.. Τελικά το Πανελλήνιο Άρμα Πολιτών δεν κατάφερε να κατέβει στις εκλογές. Το κόμμα δε συμμετείχε ούτε στις εκλογές του Σεπτεμβρίου 2015.

Το Πανελλήνιο Άρμα Πολιτών συμμετείχε στις ευρωεκλογές του 2019 με την επωνυμία «Άρμα Συνεργασίας για την Ευρώπη των Εθνών», σε συνεργασία με την Ελληνική Πολιτική Συνείδηση και το Πατριωτικό Κοινωνικό Κίνημα, συγκεντρώνοντας 0,18%. Ενόψει των εθνικών εκλογών του ίδιου έτους ανακοινώθηκε η συνεργασία του κόμματος με την Ένωση Κεντρώων, χωρίς ωστόσο να επιτευχθεί η κοινοβουλευτική τους εκπροσώπηση.

Τον Απρίλιο του 2021 ανακοινώθηκε η ένταξη του Πανελλήνιου Άρματος Πολιτών στην Ενωτική Πρωτοβουλία, έναν συνασπισμό μικρών κομμάτων, ωστόσο, λίγες ημέρες αργότερα, σύναψε πολιτική συμφωνία με τους Ελεύθερους Ανθρώπους του Γιώργου Τράγκα.

Ιδεολογία
Το Πανελλήνιο Άρμα Πολιτών σύμφωνα με τη διακήρυξή του έχει ως στόχους:
 την εθνική ανεξαρτησία της Ελλάδας
 τη Λαϊκή Κυριαρχία
 τη Κοινωνική Δικαιοσύνη
 τη Λαϊκή Αλληλεγγύη
Το Πανελλήνιο Άρμα Πολιτών προέρχεται από την ευρύτερη Αριστερά, από Κινήσεις Ανένταχτων Πολιτών, από το πολιτικό Κέντρο, από την Πολιτική Οικολογία και από κοινωνικά ευαίσθητες ομάδες του Δεξιού χώρου.

Αποτελέσματα εκλογών

Βουλή των Ελλήνων

Ευρωπαϊκό Κοινοβούλιο

Παραπομπές

Εξωτερικοί σύνδεσμοι
 Επίσημη ιστοσελίδα

Ελληνικά πολιτικά κόμματα
Σοσιαλδημοκρατικά κόμματα
Ευρωσκεπτικιστικά κόμματα στην Ελλάδα